Ehdotus: neuvoston päätös yhteisön kannasta Euroopan yhteisön ja Sveitsin valaliiton lentoliikennettä koskevan sopimuksen mukaisesti perustetun yhteisön ja Sveitsin lentoliikennekomitean päätökseen N:o 1/2003 komitean työjärjestyksestä /* KOM/2003/0768 lopull. */





Ehdotus: NEUVOSTON PÄÄTÖS yhteisön kannasta Euroopan yhteisön ja Sveitsin valaliiton lentoliikennettä koskevan sopimuksen mukaisesti perustetun yhteisön ja Sveitsin lentoliikennekomitean päätökseen N:o 1/2003 komitean työjärjestyksestä (komission esittämä) PERUSTELUT Euroopan yhteisön ja Sveitsin valaliiton sopimus lentoliikenteestä tuli voimaan 1. kesäkuuta 2002. Kyseisen sopimuksen 21 artiklalla perustetaan yhteisön ja Sveitsin lentoliikennekomitea, joka vastaa sopimuksen hallinnoinnista ja moitteettomasta täytäntöönpanosta. Yhteisön ja Sveitsin lentoliikennekomitean työjärjestys Sopimuksen 21 artiklan 3 kohdan mukaan yhteisön ja Sveitsin lentoliikennekomitea vahvistaa päätöksellä työjärjestyksensä, johon sisältyvät muun muassa yksityiskohtaiset säännöt kokousten koollekutsumisesta, puheenjohtajan nimittämisestä ja tämän toimikauden määrittelemisestä. Yhteisön ja Sveitsin lentoliikennekomitean ensimmäisessä kokouksessa 16. joulukuuta 2002 valtuuskunnat sopivat työjärjestysluonnoksen väliaikaisesta soveltamisesta komitean toiseen kokoukseen asti, jossa työjärjestys hyväksytään muodollisesti. Työjärjestysluonnoksen ovat laatineet komission ja Sveitsin asiantuntijat tiiviissä yhteistyössä jäsenvaltioiden kanssa. Yhteisön kanta päätökseen 1/2003 Seitsemän sopimuksen tekemisestä Sveitsin valaliiton kanssa 4. huhtikuuta 2002 tehdyn neuvoston ja, tiede- ja teknologiayhteistyötä koskevan sopimuksen osalta, komission päätöksen 2002/309/EY, Euratom 3 artiklassa säädetään, että komissio vahvistaa yhteisön kannan niihin yhteisön ja Sveitsin lentoliikennekomitean päätöksiin, joilla ainoastaan ulotetaan yhteisön lainsäädännön säädökset koskemaan Sveitsiä mahdollisesti tarvittavine teknisine mukautuksineen. Muita yhteisön ja Sveitsin lentoliikennekomitean päätöksiä koskevan yhteisön kannan vahvistaa neuvosto määräenemmistöllä komission ehdotuksesta. Koska yhteisön ja Sveitsin lentoliikennekomitean työjärjestyksen hyväksyminen ei ole pelkkä tekninen mukautus, yhteisön kannan komitean työjärjestyksen hyväksymistä koskevaan yhteisön ja Sveitsin lentoliikennekomitean päätökseen 1/2003 vahvistaa neuvosto. Neuvostoa pyydetään hyväksymään liitteenä oleva päätösehdotus. Ehdotus: NEUVOSTON PÄÄTÖS yhteisön kannasta Euroopan yhteisön ja Sveitsin valaliiton lentoliikennettä koskevan sopimuksen mukaisesti perustetun yhteisön ja Sveitsin lentoliikennekomitean päätökseen N:o 1/2003 komitean työjärjestyksestä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Euroopan yhteisön ja Sveitsin valaliiton sopimuksen lentoliikenteestä [1] ja erityisesti sen 21 artiklan, [1] 2002/309/EY, Euratom: Neuvoston ja, tiede- ja teknologiayhteistyötä koskevan sopimuksen osalta, komission päätös, tehty 4. huhtikuuta 2002 seitsemän sopimuksen tekemisestä Sveitsin valaliiton kanssa, EYVL L 114, 30.4.2002, s.1. ottaa huomioon seitsemän sopimuksen tekemisestä Sveitsin valaliiton kanssa 4 päivänä huhtikuuta 2002 tehdyn neuvoston ja, tiede- ja teknologiayhteistyötä koskevan sopimuksen osalta, komission päätöksen 2002/309/EY, Euratom, ja erityisesti sen 3 artiklan, ottaa huomioon komission ehdotuksen [2], [2] EYVL C [...] [...], s. [...] sekä katsoo seuraavaa: (1) Euroopan yhteisön ja Sveitsin valaliiton sopimus lentoliikenteestä (jäljempänä 'sopimus') tuli voimaan 1 päivänä kesäkuuta 2002. (2) Kyseisen sopimuksen 21 artiklalla perustetaan yhteisön ja Sveitsin lentoliikennekomitea, joka vastaa sopimuksen hallinnoinnista ja moitteettomasta täytäntöönpanosta. (3) Sopimuksen 21 artiklan 3 kohdan mukaan yhteisön ja Sveitsin lentoliikennekomitea vahvistaa työjärjestyksensä. (4) Seitsemän sopimuksen tekemisestä Sveitsin valaliiton kanssa 4 päivänä huhtikuuta 2002 tehdyn neuvoston ja, tiede- ja teknologiayhteistyötä koskevan sopimuksen osalta, komission päätöksen 2002/309/EY, Euratom, 3 artiklan 3 kohdassa säädetään, että muita kuin kyseisen artiklan 2 kohdassa mainittuja yhteisön ja Sveitsin lentoliikennekomitean päätöksiä koskevan yhteisön kannan vahvistaa neuvosto määräenemmistöllä komission ehdotuksesta, ON PÄÄTTÄNYT SEURAAVAA: Ainoa artikla Euroopan yhteisön kanta komitean työjärjestykseen Euroopan yhteisön ja Sveitsin valaliiton lentoliikennettä koskevan sopimuksen 21 artiklalla perustetussa yhteisön ja Sveitsin lentoliikennekomiteassa perustuu tämän päätöksen liitteeseen. Tehty Brysselissä [...] päivänä [...]kuuta [...]. Neuvoston puolesta Puheenjohtaja LIITE Luonnos yhteisön ja Sveitsin lentoliikennekomitean päätökseksi N:o 1/2003 komitean työjärjestyksestä YHTEISÖN JA SVEITSIN LENTOLIIKENNEKOMITEAN PÄÄTÖS N:o 1/2003 tehty [...] 2003 komitean työjärjestyksestä YHTEISÖN JA SVEITSIN LENTOLIIKENNEKOMITEA, joka ottaa huomioon Euroopan yhteisön ja Sveitsin valaliiton sopimuksen lentoliikenteestä, jäljempänä 'sopimus', ja erityisesti sen 21 artiklan 3 kohdan, ON PÄÄTTÄNYT SEURAAVAA: Ainoa artikla Hyväksytään tämän päätöksen liitteenä oleva sekakomitean työjärjestys. Tehty Brysselissä ... 2003. Sekakomitean puolesta Yhteisön valtuuskunnan johtaja Sveitsin valtuuskunnan johtaja LIITE Yhteisön ja Sveitsin lentoliikennekomitean työjärjestys. 1 artikla Puheenjohtaja 1. Komitean puheenjohtajana toimii yhden kalenterivuoden ajan vuorotellen Euroopan yhteisöjen komission edustaja Euroopan yhteisön, jäljempänä 'yhteisö', puolesta ja Sveitsin valaliiton edustaja. Sopimuksen voimaantulovuonna puheenjohtajana on Sveitsi. 2. Komitean puheenjohtajan tehtäviä hoitaa puheenjohtajuudesta vastaavan osapuolen valtuuskunnan johtaja tai tarvittaessa hänen sijaisensa. 2 artikla Valtuuskunnat 1. Valtuuskuntien johtajat ilmoittavat ennen kutakin kokousta puheenjohtajalle valtuuskuntansa kokoonpanon. 2. Osapuolet nimittävät valtuuskuntien johtajat, jotka toimivat kokousten ulkopuolella yhteyshenkilöinä kaikissa sopimukseen liittyvissä asioissa. 3. Puheenjohtaja voi yhteisymmärryksessä toisen osapuolen valtuuskunnan johtajan kanssa kutsua komitean kokoukseen henkilöitä, jotka eivät ole valtuuskuntien jäseniä, antamaan tietoja sovituista kysymyksistä. 4. Osapuolet ilmoittavat toisilleen valtuuskuntansa kokoonpanon vähintään viikkoa ennen komitean kokousta. 3 artikla Sihteeristö 1. Komitean sihteeristön tehtävistä huolehtivat komission edustaja ja Sveitsin valaliiton edustaja yhdessä. Kummankin valtuuskunnan johtaja nimeää sihteerinsä, ja nämä toimivat tehtävissään, kunnes uusi sihteeri nimetään. Kumpikin osapuoli ilmoittaa toiselle sihteerinsä nimen ja yhteystiedot. 2. Sihteerit vastaavat valtuuskuntien välisestä tiedotuksesta ja viestinnästä, asiakirjojen toimittaminen mukaan luettuna, sekä sihteeristön toiminnasta. 3. Komitean sihteeristön tehtävistä vastaa puheenjohtajana oleva osapuoli. 4 artikla Komitean kokoukset 1. Komitea kokoontuu vähintään kerran vuodessa. Puheenjohtaja kutsuu komitean koolle. Puheenjohtajan on kutsuttava komitea koolle myös toisen osapuolen valtuuskunnan johtajan pyynnöstä. 2. Puheenjohtaja laatii kokouksen esityslistaluonnoksen ja sopii kokouspäivästä ja -paikasta yhdessä toisen osapuolen valtuuskunnan johtajan kanssa. 3. Puheenjohtaja lähettää kokouskutsun, esityslistaluonnoksen ja kokousasiakirjat toisen osapuolen valtuuskunnan johtajalle viimeistään 15 työpäivää ennen kokouksen alkamista. 4. Jompikumpi valtuuskuntien johtajista voi pyytää puheenjohtajaa lyhentämään 3 kohdassa määrättyä aikaa erityisen kiireellisessä tapauksessa. 5. Komitean kokoukset eivät ole julkisia, ellei puheenjohtaja yhdessä toisen osapuolen valtuuskunnan johtajan kanssa toisin päätä. 6. Sekakomitea kokoontuu joko Brysselissä tai Bernissä sen mukaan, kumpi osapuoli on puheenjohtajana, elleivät osapuolet sovi toista kokoontumispaikkaa. 7. Puheenjohtajan ja toisen valtuuskunnan johtajan yhteisestä päätöksestä kokous voidaan pitää myös puhelin- tai videokonferenssina. Tässä tapauksessa komitean asiakirjat hyväksytään kirjallisella menettelyllä noudattaen soveltuvin osin 7 artiklan 5 kohdan määräyksiä. 5 artikla Esityslista 1. Puheenjohtaja laatii jokaisen kokouksen alustavan esityslistan. 2. Valtuuskuntien johtajat voivat ehdottaa asiakohtien lisäämistä esityslistaan viimeistään 24 tuntia ennen kokouksen alkamista. Pyyntö asiakohtien lisäämisestä esityslistaan on perusteltava ja toimitettava kirjallisena puheenjohtajalle tai toisen osapuolen valtuuskunnan johtajalle. 3. Puheenjohtaja ja toisen valtuuskunnan johtaja hyväksyvät esityslistan kokouksen alussa. 6 artikla Työryhmät 1. Sopimuksen 21 artiklan 5 kohdan mukaisesti perustettujen työ- tai asiantuntijaryhmien kokoonpanosta ja toiminnasta tehdään päätökset noudattaen soveltuvin osin komiteaan sovellettavia sääntöjä. 2. Työ- tai asiantuntijaryhmät työskentelevät komitean alaisuudessa, ja niiden on raportoitava komitealle aina kokoustensa jälkeen. Työryhmät eivät voi tehdä päätöksiä, mutta ne voivat antaa komitealle suosituksia. 3. Komitea voi tehdä päätöksen työ- tai asiantuntijaryhmän toimeksiannon päättämisestä tai muuttamisesta. 7 artikla Asiakirjojen hyväksyminen 1. Komitea laatii sopimuksen 21 artiklan 1 kohdassa tarkoitetut suositukset ja päätökset molempien valtuuskuntien yhteisymmärryksen perusteella; niiden nimenä on joko "suositus" tai "päätös", jonka jäljessä on järjestysluku, antamis- tai tekopäivä ja aihe. 2. Komitean päätöksissä ja suosituksissa on puheenjohtajan ja sen osapuolen, joka ei ole puheenjohtajana, valtuuskunnan johtajan allekirjoitus. Kumpikin osapuoli säilyttää asiakirjan alkuperäiskappaleen. 3. Kumpikin osapuoli voi päättää julkaista komitean hyväksymän asiakirjan. 4. Komitean asiakirjat voidaan hyväksyä kirjallisella menettelyllä, jos valtuuskuntien johtajat niin sopivat. 5. Kirjallisen menettelyn noudattamista ehdottava osapuoli toimittaa asiakirjaluonnoksen toiselle osapuolelle. Toinen osapuoli ilmoittaa vastauksessaan, hyväksyykö se luonnoksen, ehdottaako se luonnokseen muutoksia tai vaatiiko se lisäpohdinta-aikaa. Jos luonnos hyväksytään, puheenjohtaja viimeistelee päätöksen tai suosituksen 1 ja 2 kohdan mukaisesti. 8 artikla Pöytäkirja 1. Sihteeristö laatii jokaisesta kokouksesta pöytäkirjaluonnoksen. Luonnoksessa mainitaan tehdyt päätökset, annetut suositukset ja tehdyt päätelmät. Puheenjohtaja ja toisen valtuuskunnan johtaja allekirjoittavat pöytäkirjan. Kumpikin osapuoli säilyttää pöytäkirjan alkuperäiskappaleen. 2. Pöytäkirjaluonnos on laadittava 10 työpäivän kuluessa kokouksesta ja toimitettava puheenjohtajan ja toisen valtuuskunnan hyväksyttäväksi kirjallisella menettelyllä. Jos pöytäkirjaa ei saada hyväksyttyä kirjallisella menettelyllä, komitea hyväksyy sen seuraavassa kokouksessaan. 9 artikla Luottamuksellisuus Komitean työskentelyä koskee salassapitovelvollisuus. 10 artikla Menot 1. Kumpikin osapuoli vastaa itse menoista, joita sille aiheutuu komitean ja työ- tai asiantuntijaryhmien kokouksiin osallistumisesta. 2. Komitea tekee päätökset asiantuntijoiden virkamatkoihin liittyvien menojen jakamisesta. 11 artikla Kirjeenvaihto Kaikesta komitean puheenjohtajalle osoitetusta ja puheenjohtajan lähettämästä kirjeenvaihdosta huolehtii komitea sihteeristö. Sihteeristö toimittaa jäljennökset kaikesta sopimukseen liittyvästä kirjeenvaihdosta valtuuskuntien johtajille ja Sveitsin EU-edustustoon.